**A Kollégiumok Igazgatójának 5/2023. sz. határozata a Kollégiumok Igazgatósága alá tartozó Kollégiumok Általános Működési Rendjéről (Házirend)**

1. A kollégiumok működésének alapját a Semmelweis Egyetem Szenátusának 156/2015.(XII.17.) számú határozata (*Határozat a Kollégiumok Igazgatósága Szervezeti és Működési Rendjéről*) szabályozza. Ez a határozat rögzíti a kollégiumok célját és feladatát, alaptevékenységét és más tevékenységeit, szervezeti felépítését, irányítását, továbbá a kollégiumi elhelyezés módját, a kollégiumi elhelyezésből fakadó jogokat és kötelességeket.
2. A határozat 6.§ alapján az igazgató elkészíti és kiadja a Kollégiumok Általános Működési Rendjéről (továbbiakban: **Házirend**) szóló határozatát.
3. A Házirend célja, hogy rögzítse a kollégium területén tartózkodó személyek egymás iránti magatartását és azokat az alapvető szabályokat, amelyek a társas együttéléshez nélkülözhetetlenek, továbbá előírja a kollégium rendeltetésszerű használatára, állagának megóvására szolgáló és más jogszabályokban nem rendezett követelményeket, a helyi sajátosságokat és a közösség erre irányuló akaratát figyelembe véve.
4. A Házirend betartása és betartatása mindenkire, aki a kollégium területén tartózkodik kötelező!

**Házirend nyilvánossága**

1. A Házirend előírásai nyilvánosak, azt minden érintettnek (kollégistának, vendégnek, alkalmazottnak) meg kell ismernie.
2. A Házirend egy-egy példánya megtekinthető a kollégium gazdasági ügyintézőjénél, a kollégium portáján, és digitális formában a Kollégiumok Igazgatósága honlapján (www.semmelweis.hu/kollegiumok)

**A kollégium épület rendje**

1. A Házirend hatálya kiterjed a *Kollégiumok Igazgatósága* irányítása alatt működő valamennyi kollégiumra és szakkollégiumra, a kollégiumban lévő lakószobákra és nem lakhatás céljára szolgáló közösségi terekre, helyiségekre, kertre, passzázsra, és az elhelyezés formájától függetlenül vonatkozik mindazokra, akik a kollégiumban állandó vagy ideiglenes jelleggel ott tartózkodnak, vagy a kollégiumot használják.
2. A kollégiumban (lakószobában és a közös használatra szolgáló helyiségekben egyaránt) napszaktól függetlenül tartózkodni kell minden, mások nyugalmát zavaró zajos magatartástól és tevékenységtől.
3. Televízió, rádió, CD, erősítő, videó és egyéb elektronikus hírközlési és elektronikai berendezések úgy működtethetők, hogy mások nyugalmát ne zavarja.
4. A kollégiumban zajt okozó ipari, háztartási, munka és egyéb másokat zavaró gépek használata, valamint zajjal járó építési, szerelési munka – a rendkívüli események elhárítására irányuló tevékenységeket kivéve- végzése a szorgalmi időszakban:

Munkanapokon: 7:30 – 18:00 óra

Munkaszüneti napokon: 8:00 – 14:00 óra

Vizsgaidőszakban fokozottan tartózkodni kell zajt okozó tevékenység végzésétől.

Ez a rendelkezés nem érinti az azonnali beavatkozást igénylő hiba – vagy életveszély elhárítására irányuló munkavégzést, továbbá a szorgalmi időn kívül (nyári szünetben) történő felújítás, karbantartás munkálatait.

1. A nem rendszeresen végzett, zajt okozó gépek használatáról a kollégium ügyintézője a hallgatói információs rendszeren (NEPTUN-EFTR) és lehetőség szerint hirdetőtábla útján értesíti a kollégistákat. Amennyiben a munkálatok kapcsán a vízhálózat lezárása vagy az elektromos áram szolgáltatásának ideiglenes leállítása válik szükségessé, úgy a kollégium vezetése a kollégistákat a hallgatói információs rendszeren (NEPTUN-EFTR) és lehetőség szerint hirdetőtábla útján a lezárás előtt 24 órával köteles értesíteni. Ez értelemszerűen nem vonatkozik az azonnali beavatkozást igénylő hibaelhárításra, állagmegóvásra.
2. A kollégium egész területén (a lakószobákat is beleértve) **Tiltott**, nem folytatható tevékenységek:

* kábítószer tartása, árusítása;
* szexuális szolgáltatás;
* jövedékiadó-köteles termékek (alkohol, cigaretta, stb.) árusítása;
* erős zajjal, szaggal vagy egyéb környezeti ártalommal járó tevékenység végzése;
* robbanóanyagok, pirotechnikai eszközök, fegyverek, fegyvernek minősülő eszközök tartása, árusítása;
* minden olyan kereskedelmi, értékesítési tevékenység rendszeres vagy eseti végzése, mely tevékenység bármilyen jogszabályba ütközik, sérti a közösség által elfogadható erkölcsi normákat;
* az úgy nevezett „aktív marketing tevékenység" (a kollégisták zavarása, erőszakos megközelítése, zaklatása);

**Elhelyezés, elhelyezés megszűnésének és a díjfizetésnek a rendje**

1. Kollégiumi elhelyezés pályázat útján jöhet létre. A pályázattal kapcsolatos eljárási rendet a Semmelweis Egyetem Szervezeti és Működési Szabályzatának III. rész IV. fejezete a *Térítési és juttatási szabályzat* tartalmazza.
2. Az elhelyezés a végzős hallgatók kivételével egy tanévre, a tanrendben meghatározott tanév utolsó napjáig szól, függetlenül a kollégiumi elhelyezés létrejöttének napjától. Ennek megfelelően a díjfizetési kötelezettség is egy tanév időtartamára vonatkozik. Ettől eltérni csak rendkívül indokolt esetben, írásban benyújtott kérelem egyedi elbírálása alapján, illetve a hallgatói jogviszony tanév közbeni megszűnése esetén lehetséges. Az Elhelyezési Megállapodás idő előtti megszűntetésére irányuló kérelmet írásban a kollégium igazgatójának címezve, a kollégium ügyintézőjének kell eljuttatni az erre a célra rendszeresített formanyomtatványon. A végzős hallgatók elhelyezésének feltételeit Igazgatói határozat szabályozza.
3. A tanév utolsó napján kollégiumi elhelyezéssel rendelkező hallgató jogosult elhelyezésre a tanrendben meghatározott és igazoltan Budapesten töltött szakmai (famulusi) gyakorlat idejére. Az elhelyezés kedvezményes vendégelhelyezésnek minősül és az adott férőhelyre megállapított kollégiumi térítés díj ellenében a famulusi gyakorlat igazolásában megjelölt időtartamra, de maximum négy hét időtartamra vonatkozik. A férőhelyek függvényében az évközi kollégiumi elhelyezéstől eltérően más kollégium férőhely is kijelölhető a kérelmezőnek. Aki a famulusi gyakorlatról szóló igazolást a megadott határidőre (a térítési díj kiírását megelőző napig) nem adja le, részére a mindenkor megállapított vendég térítési díjat kell kiírni.
4. A kollégiumba beköltözni a kollégiumi elhelyezésről szóló határozatban megjelölt napon (időszakban) lehet. Ettől eltérni csak írásban benyújtott kérelem elbírálását követően, az ott megjelölt napon és feltételekkel lehet. Nem kerül sor kollégiumi elhelyezésre, amennyiben a hallgató a kollégiumi felvételről szóló döntésben meghatározott beköltözési határidő lejártakor nem foglalja el férőhelyét, és akadályoztatásáról írásban nem értesíti a kollégiumot.
5. A szobabeosztást a hallgató kérésének figyelembevételével a kollégisták által választott képviselőkből álló Kollégiumi Albizottság, Diákbizottság, Elnökség stb. (továbbiakban: KAB) készíti el. A szobabeosztás minden hallgatóra nézve kötelező érvényű, más szobába költözni kizárólag a KAB-hoz írásban benyújtott kérvény alapján hozott döntés és ügyintézői ellenjegyzés után lehet. Annak, aki kijelölt férőhelyét önkényesen megváltoztatja, vagy a szobatársak beköltözését akadályozza, kollégiumi elhelyezése azonnali hatállyal megszüntethető. A végleges szobabeosztást a kollégium ügyintézője hagyja jóvá.
6. A kollégiumi elhelyezés megszűnik:

* tanrendben meghatározott vizsgaidőszak utolsó napján;
* hallgatói jogviszony megszűnésével illetve szüneteltetésével;
* az Elhelyezési Megállapodás megszüntetésére irányuló kérelem elbírálását követően, az értesítésben megjelölt napon;
* ha a hallgató kollégiumi elhelyezését fizetési hátralék miatt az igazgató megszünteti, a megszüntetés tárgyában hozott döntés jogerőre emelkedésének napján;
* ha a hallgatót másik kollégium átvette, az átvétel napján;
* végzős hallgatók esetében Igazgatói Határozatban megjelölt napon;

1. Tanév közben a kollégiumi elhelyezés megszüntetése a kollégista kezdeményezésére csak különösen indokolt esetben, egyéni elbírálás alapján lehetséges.
2. A kollégista az elhelyezésének megszűnése napján, - amennyiben az hétvégére esik, úgy az ügyintéző által megjelölt napon, mely nem lehet később, mint az elhelyezés megszűnését követő első munkanap - köteles a kollégiumból kiköltözni és azt kitakarítva az átvett állapotnak megfelelő állapotban átadni. Amennyiben az átadott szoba állapota nem felel meg az elvárható (átvett) állapotnak, úgy a helyreállítás (takarítás stb.) költségei a lakószoba lakóit terheli.
3. A kiköltözés során az átvett felszerelési tárgyakat a kollégista csak személyesen a kollégium ügyintézőjénél vagy az ezzel a feladattal megbízott dolgozónál adhatja le. Minden a hallgató által okozott leltárhiányt, károkozást azonnal jegyzőkönyvezni kell.
4. Az a kollégista, akinek kollégiumi elhelyezése bármely okból megszűnt vagy további elhelyezésre nem jogosult, ugyanakkor a kollégiumból szabályszerűen nem költözött ki, vagy az elhelyezést a nyári (famulusi) időszakra jogtalanul vette igénybe, az elhelyezésre jogosultság megszűnésének napjától a kiköltözésig eltelt időszakra az Igazgatói Határozatban megállapított napi vendég térítési díjat köteles megfizetni.
5. A kollégiumi- és vendégdíjak befizetését Igazgatói Határozat szabályozza. A pontos díjfizetés a kollégiumi jogviszony feltétele. A kollégiumi díjat, valamint, amennyiben a többletszolgáltatás jellege alapján ez indokolt, a többletszolgáltatásért fizetendő térítési díjat (továbbiakban együtt: kollégiumi térítési díjat) minden hónapban előre, tárgyhó 15-ig kell megfizetni. A kollégiumi térítési díjat kizárólag a hallgatói információs rendszeren [NEPTUN] keresztül, átutalással lehet teljesíteni. Amennyiben a kollégiumi elhelyezés tanév közben jön létre, a hallgatónak az elhelyezésért fizetendő kollégiumi díjat beköltözés hónapjának első napjától kell fizetni.

**Lakószobák, közös helyiségek használatának és állagmegóvásának rendje**

1. A kollégium helyiségei (lakószobák és közösségi helyiségek egyaránt) funkciójuknak, rendeltetésüknek megfelelően jogszabályban megállapított tűzvédelmi besorolás alá tartoznak. Ezért e helyiségekben a besorolásnál megállapított rendeltetéstől **eltérő tevékenység nem folytatható**.
2. A lakószoba rendjéért, tisztaságáért és állagának megóvásáért, berendezési és használati tárgyaiért a szobába beköltöző hallgató egyénileg felelős. Az okozott kárért fegyelmi és kártérítési felelősséggel tartozik.
3. Lakószobából leltár szerint odatartozó bútort kivinni illetve a közös helyiségek felszerelését, berendezési tárgyait a lakószobába bevinni tilos. A kollégiumból engedély nélkül a kollégium tulajdonát képező tárgyat kivinni tilos. Tilos továbbá a kollégium lakószobáiban, közös helyiségeiben és azok felszerelési tárgyaiban engedély nélkül bárminemű átalakítás, javítás, szerelés, a bútorok és egyéb rögzített tárgyak helyükről történő elmozgatása, áthelyezése.
4. A kollégiumi szoba általános tartozékait a szobaleltár tartalmazza. Kollégista saját tulajdonú elektromos berendezéseinek üzemeltetésére – személyi számítógép, 300 W alatti teljesítményű szórakoztató elektronikai eszközök, és háztartási gépek, valamint 100 W alatti teljesítményű fogyasztókkal ellátott világító eszközök - engedély nélkül jogosult. Nagy értékű és nagy fogyasztású elektromos berendezések csak előzetes és kötelező bejelentés és engedély alapján üzemeltethetők. Az engedélyezés csak a tulajdonos felelősségére és a kollégium mindennemű kárfelelősségének kizárásával történhet. A hallgatónak a használatnál figyelembe kell vennie a tűz és munkavédelmi előírásokat. Az üzemeltetéshez szükséges bejegyzést, engedélyt a kollégium ügyintézője állítja ki az érintésvédelmi felülvizsgálatot tanúsító bizonylat alapján, melynek beszerzése és költsége a hallgatót terheli. Ezen elektromos berendezéseket működtető hallgatót a kollégiumok igazgatója a megfelelő elektromos fogyasztási díj megfizetésére kötelezheti. Ezen engedély hiányában az ellenőrzés során talált berendezést azonnali hatállyal a lakószobából el kell távolítani és az elszállításig egy erre kijelölt helyen kell tárolni. Az eszköz ismételt használata fegyelmi felelősségre vonást von maga után. A szobákba minden olyan eszköz bevitele tilos, amely zavarja vagy ellehetetleníti mások nyugodt bentlakását.
5. A kollégiumba a kollégista tulajdonát képező 50.000 Ft feletti értékű tárgyi eszközt (bútort, berendezési tárgyat, műszaki és egyéb értékes használati cikket) behozni csak a kollégium ügyintézőjének engedélyével lehet. Ez alól kivételt képeznek, és nem kell engedélyt kérni azon az 50.000,- Ft egyedi értéket meghaladó tárgyi eszközök esetében, melyeket a kollégista visel vagy állandóan magánál tart (ékszer, telefon, karóra stb.). Az engedélyköteles eszközt fel kell vezetni a hallgató *Egyéni Felszerelési Lap*jára és a szobaleltárban fel kell tüntetni, hogy az eszköz a kollégium leltárában nem szerepel.
6. A kollégista tulajdonát képező tárgyi eszköz őrzését, védelmét a kollégium nem biztosítja, az eszköz eltűnéséből, megrongálódásából eredő kárért semmilyen jogi vagy anyagi felelősséget nem vállal.
7. A kollégista köteles a műszaki hibát azonnal jelenteni, munkaidőben az ügyintézőnek, munkaidőn túl a portaszolgálatnak. A tűz- és balesetveszélyt, illetve az esemény bekövetkeztét – a hely pontos megnevezésével, az esemény rövid ismertetésével – közvetlenül és haladéktalanul a portaszolgálaton kell jelenteni.
8. A lakószobákat és a hozzájuk kapcsolódó helyiségeket a lakók kötelesek tisztán tartani. Kötelesek gondoskodni a lakóegységekből származó szemétnek a hulladéktárolóba való kihordásáról is. A takarítás elmulasztásából származó többletkiadások, illetve közegészségügyi hatósági bírságok a szobában lakó hallgatókat terhelik. A kollégium vezetése a rend és tisztaság ellenőrzését rendszeresen megteszi a KAB képviselőinek bevonásával, melyhez akkor is joga van, ha a szoba lakói nincsenek jelen. Amennyiben az ellenőrzés a szoba tisztaságát nem tartja megfelelőnek, úgy erről jegyzőkönyvet vesznek fel és a kollégium vezetése felszólítja a szobában lakó hallgatókat a takarítás egy munkanapon belüli pótlására. Amennyiben ez nem történik, meg a kollégium vezetése jogosult kényszertakarítást elrendelni, a szobában lakó hallgatók költségére.
9. A szobák falának, bútorainak, ajtóinak dekorálása csak az alábbiak szerint engedélyezett:

* Képek, poszterek elhelyezése a falon, üvegen, szekrényajtón, polcokon vagy egyéb laminált felületen (ideértve a lakószobák ajtaját belülről) csak gyurmaragasztóval (Pritt Fix-it) történhet. Ha a gyurmaragasztó mégis sérülést vagy esztétikai hibát okoz a felületen, annak helyreállítását a Kollégium a szobában lakók költségére teszi meg.
* Mindennemű dekoráció elhelyezési mód, (festés, falfirka, furatok elhelyezése, stb.) amely a szoba eredeti állapotát megváltoztatja, szigorúan tilos. Ezek helyreállítását Kollégium a szobában lakók költségére teszi meg.
* Lakószobák ajtaját kívülről dekorálni tilos!

1. A kollégium vezetése felelős az épület helyiségeinek karbantartásáért, a közös helyiségek takarításáért. A kollégium vezetése a jogszabálynak megfelelőn évente köteles nagytakarítást végeztetni a kollégiumi lakószobákban és közösségi tereken. A kollégiumot használóknak a háztartási szemetet a kollégiumban a kollégium vezetése által – a vonatkozó egyéb jogszabály rendelkezéseinek betartása mellett - megjelölt módon, a helyileg rendszeresített formában kell a tároló helyre juttatnia. A kollégium biztosítja a szelektív hulladékgyűjtés lehetőségét, ezért a kollégiumot használóknak törekedniük kell arra, hogy a szelektíven gyűjthető hulladékot elkülönülten gyűjteni a kommunális hulladéktól.
2. A közös területeket mindenki köteles rendeltetésüknek megfelelően használni, úgy, hogy tevékenysége mások nyugalmát, érdekeit, jogait ne sértse. A közlekedő folyosókon, lépcsőházakban bármilyen tárgyat (bútort, kerékpárt, stb.) elhelyezni, ami a szabad mozgást akadályozza tilos és balesetveszélyes.
3. A közösségi helyiségek, folyosók falának, bútorainak dekorálására vonatkozó szabályok megegyeznek a szobák falának, bútorainak dekorálására vonatkozó szabályokkal, azzal a különbséggel, hogy a közös helyiségek dekorálásához minden esetben a KAB és a kollégium vezetésének előzetes beleegyezése szükséges.
4. A lakószobákban illetve közös helyiségekben lévő hibákat a Kollégiumok Igazgatósága web oldalán található elektronikus hibafüzetbe kell bejegyezni. A karbantartó ennek alapján végzi el a javításokat. A karbantartó a hibát munkaidőben 8.00 és 16.00 óra között végzi el. Amennyiben a hiba jellege indokolja (élet/balesetveszély, a hiba kiterjedésének megakadályozása, akut állagmegóvás stb.) a karbantartó, hallgatóval történt külön egyeztetés nélkül köteles a jelzett munkaidőben a hibát kijavítani. A kollégista köteles biztosítani a lakószobába történő bejutást.
5. A kollégiumi szobákban, közösségi helyiségekben bekövetkező hiba javítását kizárólag a kollégium által megbízott karbantartó végezheti el. Elektromos jellegű munkát, szerelést csak ilyen képesítéssel rendelkező szakember végezhet. Minden hallgatói beavatkozás esetén fegyelmi eljárás megindítása kezdeményezhető a hallgatóval szemben.

**A kollégium tűzvédelmének, biztonság és vagyonvédelmének rendje**

1. **A kollégiumok épületében tilos a dohányzás!** Tilos továbbá:

* gyúlékony, robbanásveszélyes anyagot tárolni vagy olyan tevékenységet folytatni, ami tüzet vagy robbanást okozhat (pl. pirotechnikai eszközök használata, vegytisztítás stb.).
* Lakószobákban és a kollégiumok közös helyiségeiben (kivéve az erre a célra kijelölt helyiségeket) jelentős hőtermeléssel vagy jelentős energiafogyasztással járó elektromos eszközt, berendezést használni (pl. villanyrezsó, grillsütő, merülőforraló, hősugárzó, vasaló, gyertya stb.)
* Elektromos fűtőtestet és mobilklímát használni.
* Benzinüzemű, vagy gázüzemű jármű tárolása az épületen belül.

1. A hallgatókra vonatkozó egyes tűzvédelmi kérdéseket és szabályokat a *Hallgatói Tűzvédelmi Szabályzat* tartalmazza. Tűzvédelemre vonatkozó előírások, szabályok megsértése a kollégiumi elhelyezés megszüntetését, súlyosabb esetben szabálysértési eljárást von maga után.
2. A közös használatra szolgáló terület – lépcsőház, folyosó, stb. – tűzrendészeti szempontból egyben menekülési útvonal is, annak leszűkítése, eltorlaszolása, oda nem tartozó tárgyak kihelyezése, még ideiglenes jelleggel is Tilos. Az ellenőrzés során a közös helyiségekben, a közlekedő folyosókon talált azonosíthatatlan, gazdátlan, illegálisan elhelyezett tárgyakat a kollégium vezetése elszállíttatja.
3. A liftgépházban és a tetőn illetéktelen személy nem tartózkodhat. A kollégium épületéből tárgyakat kidobni, bármilyen folyadékot kiönteni szigorúan Tilos. Erkélyen, ablakban növényeket ápolni csak mások érdekeinek sérelme nélkül, kellő gondossággal szabad. Az ablakpárkányon, erkélyen virágot biztonságosan rögzített tartókon szabad elhelyezni.
4. Az épületben elhelyezett tűzoltó készülékeket és tűzcsapokat indokolatlanul használni szigorúan tilos. Tilos továbbá azok mozgatása, kijelölt helyükről történő eltávolítása. A közös használatra szolgáló helyiségek, területek még ideiglenes jelleggel sem használhatók anyagtárolásra. A közlekedési utakat, folyosókat, kijáratokat teljes szélességében szabadon kell hagyni, azokat leszűkíteni tilos. Tilos továbbá a lakószobákban a menekülés kijelölt útját elzárni, leszűkíteni.
5. A tűzjelző rendszer érzékelőinek letakarása**,** rongálása, veszélyezteti a kollégium biztonságát, ezért **Tilos**! Téves riasztás szándékos vagy gondatlan előidézése kártérítési és fegyelmi eljárást von maga után.
6. A kollégisták kötelesek a káresemények bekövetkezésének megakadályozásában, illetve a veszélyhelyzetek elhárításában a tőlük elvárható módon és mértékben közreműködni. A kollégisták nem akadályozhatják a biztonsági szolgálat által az Épület biztonsága érdekében tett intézkedések végrehajtását, amennyiben az testi épségüket nem veszélyezteti, ezzel egyidejűleg kötelesek az elvárható mértékű együttműködésre is.
7. A kollégisták ki és belépése a kollégiumba – ahol beléptető rendszer üzemel – kizárólag a belépőkártya használatával történhet. A belépőkártyával és a szobakulccsal való mindennemű visszaélés fegyelmi vétségnek számít. A szobakulcs és a belépőkártya másra át nem ruházható, kölcsön nem adható. A kollégisták szobájukhoz – a beköltözési jegyzék alapján – átvételi elismervény ellenében, visszaszolgáltatási kötelezettséggel, személyes használatra kulcsot és belépőkártyát kapnak a kollégiumtól. A kiadott kulcsról csak a kollégium készíttethet másolatot. Az elveszett vagy sérült kulcs, belépőkártya pótlását a kollégistának az ügyintézőtől írásban kell kérnie. Az elveszett kulcs vagy belépőkártya és a rongálás, vagy biztonsági megfontolás miatt szükséges zárcsere pótlási költségét a kollégistának meg kell térítenie. A kollégiumi elhelyezés megszűnése esetén a kollégisták kötelesek szobájuk kulcsát és a belépőkártyát leadni az ügyintézőnek.
8. Kollégista a kollégiumból történő eltávozásakor - amennyiben a lakószobát utolsóként hagyja el, köteles a szobáját kulcsra zárni. Ha valaki a szorgalmi időszakban hosszabb időre (több mint 1 hét) eltávozik a kollégiumból – kivéve az oktatási szünetek időtartamát - köteles azt az ügyintézőnek jelezni.
9. A portásfülkében kollégista nem tartózkodhat, onnan önhatalmúlag sem kulcsot, sem egyéb tárgyat (vasaló, égő, kötszer stb.), iratot (igazolvány, postakönyv, számlatömb, vendégfüzet, hibafüzet stb.) el nem vihet, abba bele nem tekinthet.
10. A kollégiumba behozott, tartott vagy tárolt hallgatói személyes használatban lévő dolgok eltűnéséért, megrongálódásáért, az ezekben a tárgyakban, eszközökben bekövetkezett hiányért, kárért a kollégium anyagi felelősséget nem vállal. Úgyszintén nem terheli anyagi felelősség a kollégiumot olyan hallgatói károkért, amelyeket a kollégium működési körén kívül eső elháríthatatlan ok idéz elő. Nyitva hagyott lakószobából eltűnt értékekért, eszközökért a Kollégium a felelősséget kizárja.

**Vendégek fogadásának és a kollégiumi rendezvények rendje**

1. A Kollégiumban a kollégiumi elhelyezéssel nem rendelkezők (hallgatói vendégek) 07:00 órától a következő nap 01:00 óráig tartózkodhatnak nappali vendégként. Ez alól kivételt képeznek a szálláshely-szolgáltatás szakfeladat szerint hasznosított szabad férőhelyeken és vendégférőhelyeken elhelyezett vendégek, erre külön engedéllyel rendelkezők, engedélyezett kollégiumi rendezvényen résztvevők, valamint a működtető személyzet. A kollégiumban az elhelyezéssel nem rendelkezők 01:00 órától 07:00 óráig tartózkodhatnak éjszakai vendégként. A hallgatói vendégfogadás rendjét külön Igazgatói Határozat szabályozza.
2. Kollégista a kollégiumban vendéget csak az erre vonatkozó Igazgatói Határozat alapján fogadhat. Kiskorú vendég fogadása külön engedélyhez kötött.
3. A kollégiumból 01 óra után távozó vendég illetve vendéglátója vendégdíjat köteles fizetni. 01 óra és 07 óra között vendéget hallgató nem fogadhat. Nem kell megfizetnie a díjakat annak, aki előre egyeztetett rendezvényen vesz részt, és a kollégium épületét a rendezvény egyeztetett zárását követő 30 percen belül elhagyja. Erre a kollégium ügyintézője adhat engedélyt.
4. A portaszolgálat jogosult megtagadni a vendég éjszakai bent tartózkodását, amennyiben a vendég létszám meghaladja a kollégisták létszámának 15%-át, valamint köteles megtagadni az erősen ittas állapotban vagy tudatmódosult állapotban lévő vendég kollégiumba történő belépését.
5. Kedvezményes térítési díj ellenében vendéget csak kollégista fogadhat a tanrendben meghatározott **szorgalmi és vizsga időszak alatt**, amennyiben a vendégfogadáshoz szobatársai is hozzájárulnak. A hallgató által fogadott vendég részére a kollégium férőhelyet és egyéb szolgáltatást nem biztosít.
6. Hallgató vendégét kizárólag a részére kijelölt kollégiumi férőhelyen fogadhatja. Abban az esetben, ha szobatársa az éjszakát nem tölti a kollégiumban, írásos hozzájárulása alapján hallgató a vendégét szobatársa férőhelyén is elhelyezheti. A hozzájárulást a kollégium ügyintézőjének kell leadni. Ennek megfelelően egy hallgató amennyiben háromágyas lakószobában van az elhelyezése kettő, amennyiben kétágyas lakószobában van az elhelyezése egy vendéget fogadhat egyszerre. Amennyiben vendégét kijelölt férőhelyén vagy kijelölt szobájában nem tudja elhelyezni, úgy a hallgatói vendégelhelyezés szabályai szerint elhelyezésre nincs lehetőség.
7. A kollégiumokban rendezvényt tartani kizárólag a *Rendezvények szervezéséről* szóló Igazgatói Határozat szerint lehet. A határozat a kollégium minden egyes helyiségére, azaz a lakószobákra is vonatkozik. A rendezvények engedélyezése az erre rendszeresített formanyomtatványon történik. A rendezvény jellegétől és létszámától függően szükség lehet a Biztonságtechnikai Igazgatóság előzetes engedélyére is. A rendezvény szervezője a rendezvény megtartását engedélyező határozat birtokában, legalább 3 nappal a rendezvényt megelőzően köteles a kollégistákat értesíteni – hirdetőtábla útján - a rendezvényről. Vizsgaidőszakban rendezvény megtartására engedély nem adható!
8. A kollégium közösségi terein, helyiségeiben magánjellegű rendezvényt (pl. születésnap, csoportbuli, stb.) csak a *kollégiumi vagyonelemek bérbeadásának szabályairól* szóló 12/2015.sz. Igazgatói határozat, valamint *a rendezvények szervezéséről és biztosításáról* szóló 1/2020.sz Igazgatói határozat alapján, engedéllyel lehet.

**A kollégium működését, a kulturált együttélést meghatározó egyéb rendelkezések**

1. Az épület területére **állatokat behozni tilos!** Tilos továbbá madarak, macskák etetése a kollégium épületében, a kollégiumhoz tartozó udvaron.
2. Kerékpár tárolására engedélyt kell kérni és a kerékpárt tárolni kizárólag azarra kijelölt helyen lehet**.**
3. Az épületben tartózkodók kötelesek betartani a munkavédelmi, tűzvédelmi és az együttélési szabályokat, normákat, illetve az épületben tartózkodó társaikat segíteni, ha sérülés, baleset alanyaivá válnak és értesíteni a portaszolgálatot a szükséges beavatkozás megtételére.
4. Kötszereket, gyógyszereket a portán található egészségügyi dobozból lehet indokolt esetben kérni. Bármely fertőző megbetegedést a kollégista köteles azonnal a kollégium ügyintézőjének jelenteni. A betegek orvosi ellátása az egyetem Egészségvizsgáló Intézetében, az egyetem klinikáin illetve a területileg illetékes körzeti orvosi rendelőben történik.
5. A kollégium területére kábítószert - ideértve a kábítószernek minősülő és a veszélyes pszichotrop anyagokat, indiai vadkendert egyaránt - bármilyen módon bejuttatni, illetve a kollégium területén ilyen anyagot birtokban tartani szigorúan tilos! Az előírás megszegőivel szemben minden esetben a Semmelweis Egyetem Szenátusának 12/2011. (II. 24.) számú, a *Semmelweis Egyetem Drogmegelőzési Szabályzatáról* szóló határozatában foglaltak szerint kell eljárni.
6. A kollégiumban a szeszesital fogyasztását és árusítását Igazgatói Határozat szabályozza. Ennek értelmében szeszesital fogyasztása a kollégium közös helyiségeiben tilos. Ez alól kivételt a rendezvény jellegéből adódóan az igazgató írásban adhat.
7. A kollégiumban rádiót, magnót, televíziót úgy működtetni, vagy olyan tevékenységet folytatni, amely a kollégium nyugalmát, rendjét zavarja, nem lehet. 00 órától 07 óráig tilos mindennemű hangoskodás. Ettől eltérni a KAB és a kollégium ügyintézőjének engedélyével lehet.
8. Plakátokat, hirdetéseket csak az erre kijelölt helyeken (hirdetőtábla) előzetes engedéllyel szabad kihelyezni. A plakátokat, hirdetéseket érvényességük lejártával a kihelyező köteles eltávolítani.
9. A kollégium életét, annak menetét, az együttélés szabályainak betartását a kollégium vezetése és a KAB ellenőrzi. A kollégistának ismernie kell a kollégiumok rendjére és működésére, a Házirendre vonatkozó határozatokat, szabályzatokat valamint a kollégium belső szabályzatait. Ezen szabályzatokat megsértő illetve a kollégium működési rendje ellen vétő hallgatóval szemben fegyelmi eljárást kell kezdeményezni.
10. A Házirend megtartásáért a kollégium közössége és a választott vezető szervei és személyei a felelősek.
11. A Házirendről hozott határozat betartását a kollégiumok igazgatója ellenőrzi. Ezen túlmenően a kollégium ügyintézőinek, mint a fenntartó képviselőinek feladata és kötelessége a kollégium rendeltetésszerű használatának rendszeres és szúrópróbaszerű ellenőrzése karbantartási és épületfelügyeleti okokból (pl. fűtés ellenőrzés és átállítás, épületgépészeti berendezések beszabályozása, javítási és karbantartási munkák, rovar és kártevő mentesítés, stb.), a kollégium állagának és állapotának a tényleges használókkal történő megőriztetése, a nem rendeltetésszerű használatból eredő, kollégisták által okozott károk feltárása, a felelősök megállapítása. Ennek érdekében az egyes kollégiumokban, annak minden helyiségére kiterjedően ellenőrzést a következő személyek végezhetnek:

* a kollégiumok igazgatója, és ügyintézője;
* a Biztonságtechnikai Igazgatóság ezzel a feladattal megbízott munkatársai;
* hatósági személyek;

Amennyiben a hallgató az ellenőrzés időpontjában nem tartózkodik a szobában, az ellenőrzést az ellenőrzésre jogosult személyek a KAB egy tagjának, vagy a kollégium további egy dolgozója jelenlétében végezhetik.

1. Ezen határozat az egyes kollégiumok helyi sajátosságainak figyelembevételével, további pontokkal egészülhet ki.
2. Jelen Határozat **2023. júliu 01-én** lép hatályba és egyben hatályát veszti a *Kollégiumok Általános Rendjéről hozott 8/2022.sz. Igazgatói Határozat*.

Budapest, 2023. április 04.

Dr. Godó Ferenc

igazgató

s.k.